In cas per Bea Luchs
da Egger Christine (Federleicht)

Cumissari Binz maina la dunna giuvna en il biro da Bea Luchs. „La camera da video da dunna Buchser è vegnida engulada; las persunalias hai jau gia notà.“

Cumissaria Bea Luchs fa amogna ina sutga a la dunna gnervusa. „Alura raquintai ina giada co ch’igl è capità.” Dunna Buchser piglia plaz. „Per fortuna è mia camera da video assicurada. Vus stuais alura immediat trametter il rapport a mia assicuranza! – Pia, jau chaminava sin il passape en la via da la staziun. Alura è in auto sa fermà sper mai. La dunna da vart dretga dal manischunz ha laschà giu la fanestra e m’ha dumandà la via enfin al curtin zoologic – sin englais. Cunquai che jau stueva per casualitad era ir en questa direcziun, hai jau proponì da seser en l’auto ed als accumpagnar enfin là. 
Il manischunz e sia partenaria èn stads intgantads ed jau hai prendì plaz sin il sez davos. Mia tastga cun la camera da video hai jau mess sin il sez sper mai. Nus avain cumenzà ina discussiun pli u main currenta ed uschia hai jau intervegnì che quest pèr era da l’Engalterra e sin viadi tras l’Europa cun lur auto englais. 
Jau hai damai dirigì il manischunz tras il traffic. Tuttenina hai jau remartgà che nus gievan en la fallada direcziun. Jau hai supplitgà l’um da sa fermar curtamain per dumandar insatgi suenter la via. El ha parcà l’auto a l’ur da la via, jau sun sortida ed hai dumandà in passant. Durant che quel declerava a mai la via, hai jau vis memia tard che l’auto dals Englais è partì. Il numer da l’auto n’hai jau betg vis pli; l’auto era gia memia lunsch davent!”
„E cun l’auto è era svanida la tastga cun la camera?“ Dunna Buchser dat in schem profund ed auza la spatla „Eba, jau tgutg!“

„Astg jau supplitgar Vus ussa, da skizzar curtamain la situaziun...“, Bea Luchs dat palpiri e rispli a dunna Buchser, „…cura che l’auto è sa fermà sper Vus en la via da la staziun – mo per che nus hajan il decurs nair sin alv. Vus savais gea, las assicuranzas vulan adina savair tut exactamain, enfin en il pli davos detagl.” 
La dunna giuvna guarda in pau perplexa, suonda però la dumonda da Bea Luchs e malegia ina skizza.
„Qua“, manegia ella e mussa sin il rudè. „Quai sun jau. E quai è l’auto. Qua sun jau ida en l’auto.“ A partir dal rudè malegia ella ina frizza che mussa sin il quader che duess esser l’auto.
Bea piglia la skizza e contempla quella. „Vus avais ditg che quai era in auto englais?“, dumonda ella anc ina giada. Cumissari Binz stat si e guarda sur la spatla da sia patruna. „Quest cas è cler. Jau scriv gist il rapport.”
"Na Binz. Quest cas n’è betg cler. Dunna Buchser ha ditg a nus la detga manzegna. Quai numn'ins cugliunar la segirada, dunna Buchser!"